[Foto’s] Opgradering van Pta-waterpype in volle swangDie pype is besig om gelas te word. Foto: Verskaf Nagenoeg 30 werkers is besig om onverpoosd aan die geskeduleerde instandhouding en opgradering van die watertoevoernetwerk in die ooste van Pretoria te werk om ŉ langdurige wateronderbreking te probeer vermy. Jeannie du Plessis, skakelbeampte van dié projek, het Dinsdag aan Maroela Media gesê die hoofwatertoevoer is Dinsdagoggend afgeskakel en dat die herstelwerk, langs Rubensteinweg in Moreletapark, volgens plan verloop. “Dit het ŉ ruk geneem vir die twee hooftoevoerpype, met ŉ deursneë van 1,2 m, om leeg te loop. Daarna is stukke van die ou pype uitgesny wat tans vervang word met nuwes wat vooraf vervaardig is. Die sweiswerk gaan nou begin om die dele te las en dit kan geruime tyd duur. Die pype moet deeglik gelas word om lekkasies op dié belangrike lyne te voorkom,” het sy verduidelik. Die laswerk kan sowat 36 uur duur waarna die pype behoorlik getoets gaan word voordat die watertoevoer weer aangeskakel word. Buurte wat geraak word, is onder meer La Montagne, Wilgers, Murrayfield, Garsfontein, Silverton, Villiera, Rietfontein, Val-de-Grace, Kilner Park, Meyerspark, Lynnwood Glen, Lynnwood Park, Faerie Glen, Queenswood, Brummeria, Constantiapark, Waterkloof Glen, Moreletapark, Menlyn en Alphenpark. Du Plessis het gesê dit is moeilik om te sê watter gebiede reeds sonder water is, omdat al dié woonbuurte nie op dieselfde manier aan die stelsel gekoppel is nie. “Van die woonbuurte is direk afhanklik van watertoevoer van die hooflyn en dié woonbuurte kan reeds ŉ wateronderbreking ervaar. Ander woonbuurte is met reservoirs gekoppel en kan nog watertoevoer hê totdat die reservoirs leeg is.” Die Tshwane-metro se departement van water en sanitasie het vroeër gewaarsku dat verskeie buurte in die ooste van stad van Dinsdag af met tye sonder water kan wees. Inwoners is aangeraai om water op te gaar en te stoor. Die werk is vir 48 uur vanaf Dinsdagoggend om 06:00 geskeduleer. Du Plessis het gewaarsku dat as die watertoevoer weer aangeskakel word, sommige woonbuurte steeds tekorte kan ervaar aangesien nagenoeg 20 reservoirs weer vol water moet tap. “Dit kan tot en met twee dae duur vir die reservoirs om soos normaal te funksioneer, afhangende van hoeveel water in dié tydperk verbruik word.” Sy het ŉ beroep op inwoners gedoen om geduldig te wees en spaarsamig met water te werk. Vir ŉ volledige lys van buurte wat deur die wateronderbrekings geraak word, besoek die munisipaliteit se webtuiste hier.